กสิกรขยับตัวเน้น9หัวเมือง เพิ่มส่วนแบ่ง
กสิกรฯ ปรับกลยุทธ์ธุรกิจรายใหญ่ บุกตลาดต่างจังหวัด ตั้งเป้าเพิ่มส่วนแบ่งการตลาด 25-30% จาก 12% ภายใน 3 ปี
24 พ.ค. 2555

กสิกรฯ ปรับกลยุทธ์ธุรกิจรายใหญ่ บุกตลาดต่างจังหวัด ตั้งเป้าเพิ่มส่วนแบ่งการตลาด 25-30% จาก 12% ภายใน 3 ปี 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย (KBANK) เปิดเผยว่า ธนาคารมีแผนงานที่จะขยายฐานไปยังตลาดต่างจังหวัดอย่างจริงจัง โดยเริ่มจาก 9 หัวเมืองใหญ่ ได้แก่ จ.เชียงใหม่ ขอนแก่น นครราชสีมา อุดรธานี ชลบุรี ระยอง ภูเก็ต สุราษฎ์ธานี และสงขลา ซึ่งมีการดำเนินโครงการขนาดใหญ่ที่มีศักยภาพ ทั้งโครงการด้านที่อยู่อาศัย ศูนย์การค้า โรงงานอุตสาหกรรม คิดเป็นมูลค่ารวมกว่า 5 แสนล้านบาท ทำให้ตลาดมีความน่าสนใจในเชิงธุรกิจอย่างยิ่ง
ธนาคารได้วางกลยุทธ์ทางธุรกิจตอบรับทุกอุตสาหกรรมหลักด้วยผลิตภัณฑ์ทางการเงินแบบแพ็กเกจครบวงจร ทั้งการให้สินเชื่อก่อนและหลังโครงการแล้วเสร็จ ให้บริการจัดการทางการเงิน ดูแลสินเชื่อให้แก่คู่ค้าของธุรกิจตลอดจนซัพพลายเชน โดยตั้งเป้าครองส่วนแบ่งการตลาดเพิ่มจากปัจจุบันที่ 12% เป็น 25-30% ภายใน 3 ปี
สำหรับในไตรมาสแรกที่ผ่านมา ธนาคารมีการเติบโตของยอดสินเชื่อธุรกิจรายใหญ่โดยรวม 1% จากเป้าหมายที่ตั้งไว้ 8-9% แต่รายได้ของธนาคารเติบโตขึ้น 17% จากปีที่แล้ว โดยเฉพาะการเติบโตของค่าธรรมเนียมถึง 18% ขณะที่ในช่วงไตรมาส 2 สินเชื่อของธนาคารคาดว่าจะเติบโตได้ประมาณ 4% จากช่วงปลายปีก่อน
ทั้งนี้ ในสัปดาห์หน้าธนาคารจะปล่อยกู้ร่วมให้กับบริษัทผลิตไฟฟ้า (EGCO) 2,500 ล้านบาท และในช่วงปลายไตรมาส 3 ธนาคารจะออกกองทุนโครงสร้างพื้นฐาน 2 กองทุน มูลค่ารวม 1 หมื่นล้านบาท